(13)

Cuirtear an méid seo a leanas isteach in ionad Airteagal 106: “Airteagal 106 Critéir eisiaimh agus smachtbhannaí riaracháin 1. Déanfaidh an t-údarás conarthach oibreoir eacnamaíoch a eisiamh ó bheith rannpháirteach i nósanna imeachta soláthair atá á rialú leis an Rialachán seo, sna cásanna seo a leanas: (a) tá an t-oibreoir eacnamaíoch ina fhéimheach, faoi réir nósanna imeachta dócmhainneachta nó imeachtaí foirceanta, i gcás ina bhfuil a sócmhainní á riaradh ag leachtaitheoir nó ag cúirt, i gcomhshocraíocht le creidiúnaithe, go bhfuil a ngníomhaíochtaí gnó curtha ar fionraí, nó ina bhfuil sé in aon chor atá cosúil leo sin a eascraíonn as nós imeachta comhchosúil dá bhforáiltear i reachtaíocht nó rialacháin náisiúnta; (b) suíodh le breithiúnas críochnaitheach nó le cinneadh riaracháin críochnaitheach go raibh an t-oibreoir eacnamaíoch ag sárú a chuid oibleagáidí i ndáil le cáin nó ranníocaíochtaí slándála sóisialta i gcomhréir le dlí na tíre ina bhfuil sé bunaithe, i gcomhréir leis na forálacha dlíthiúla sa tír ina bhfuil an t-údarás conarthach lonnaithe nó i gcomhréir le dlí thír chomhlíonta an chonartha; (c) suíodh le breithiúnas críochnaitheach nó le cinneadh riaracháin críochnaitheach go raibh an t-oibreoir eacnamaíoch ciontach i mí-iompar gairmiúil tromchúiseach trí dhlíthe nó rialacháin nó caighdeáin eiticiúla is infheidhme na gairme lena mbaineann an t-oibreoir eacnamaíoch a shárú, nó go ndearna sé aon iompar éagórach a bhfuil tionchar aige ar a inchreidteacht ghairmiúil i gcás ina léirítear leis an iompar sin intinn éagórach nó mórfhaillí, lena n-áirítear, go háirithe, aon cheann de na nithe seo a leanas: (i) bréagléiriú a thabhairt go calaoiseach nó go faillíoch ar fhaisnéis a theastaíonn chun fíorú a dhéanamh nach bhfuil forais ann i gcomhair eisiaimh nó chun na critéir roghnúcháin a chomhlíonadh nó i gcomhlíonadh an chonartha; (ii) dul i mbun comhaontú le hoibreoirí eacnamaíocha eile d'fhonn iomaíocht a shaobhadh; (iii) cearta maoine intleachtúla a shárú; (iv) ag iarraidh tionchar a imirt ar phróiseas cinnteoireachta an údaráis chonarthaigh le linn an nós imeachta soláthair; (v) iarracht a dhéanamh teacht ar fhaisnéis rúnda a d'fhéadfadh buntáistí míchuí a thabhairt dó sa nós imeachta soláthair; (d) suíodh é le breithiúnas críochnaitheach go raibh an t-oibreoir eacnamaíoch ciontach in aon cheann díobh seo a leanas: (i) calaois, de réir bhrí Airteagal 1 den Choinbhinsiún maidir le cosaint leasanna airgeadais na gComhphobal Eorpach a tarraingíodh suas le Gníomh an 26 Iúil 1995 ón gComhairle (9); (ii) éilliú, mar a shainmhínítear é in Airteagal 3 den Choinbhinsiún maidir leis an gcomhrac i gcoinne an éillithe a bhfuil oifigigh na gComhphobal Eorpach nó oifigigh Bhallstáit an Aontais Eorpaigh i dtreis ann, a tarraingíodh suas le Gníomh an 26 Bealtaine 1997 ón gComhairle (10) agus in Airteagal 2(1) de Chinneadh Réime 2003/568/CGB ón gComhairle (11), chomh maith le héilliú mar atá sainmhínithe i ndlí na tíre ina bhfuil an t-údarás conarthach suite, na tíre ina bhfuil an t-oibreoir eacnamaíoch bunaithe nó i dtír fheidhmithe an chonartha; (iii) rannpháirtíocht in eagraíocht choiriúil, mar a shainmhínítear í in Airteagal 2 de Chinneadh Réime 2008/841/CGB ón gComhairle (12); (iv) sciúradh airgid nó maoiniú na sceimhlitheoireachta, mar a shainmhínítear é in Airteagal 1 de Threoir 2005/60/CE ó Pharlaimint na hEorpa agus ón gComhairle (13); (v) cionta a bhaineann le sceimhlitheoireacht nó cionta a bhaineann le gníomhaíochtaí sceimhlitheoireachta, mar a shainmhínítear iad in Airteagal 1 agus Airteagal 3 de Chinneadh Réime 2002/475/CGB ón gComhairle (14), faoi seach, nó na cionta sin a spreagadh, cabhrú leo, iad a neartú nó ag féachaint leis na cionta sin a dhéanamh, amhail dá dtagraítear in Airteagal 4 den Chinneadh sin; (vi) fostú páistí nó cineálacha eile gáinneála ar dhaoine mar a shainmhínítear iad in Airteagal 2 de Threoir 2011/36/AE ó Pharlaimint na hEorpa agus ón gComhairle (15); (e) gur léirigh an t-oibreoir eacnamaíoch easnaimh shuntasacha maidir le príomhoibleagáidí a chomhlíonadh i ndáil le conradh a chomhlíonadh arna maoiniú ag an mbuiséad, as ar eascair a fhoirceannadh go luath nó cur i bhfeidhm damáistí leachtaithe nó pionóis chonarthacha eile nó a fuarthas amach tar éis seiceálacha, iniúchtaí nó imscrúduithe arna ndéanamh ag oifigeach údarúcháin, ag OLAF nó ag an gCúirt Iniúchóirí; (f) suíodh le breithiúnas críochnaitheach nó le cinneadh riaracháin críochnaitheach go ndearna an t-oibreoir eacnamaíoch neamhrialtacht de réir bhrí Airteagal 1(2) de Rialachán (CE, Euratom) Uimh. 2988/95 ón gComhairle (16). 2. In éagmais breithiúnas críochnaitheach nó, i gcás inarb infheidhme, cinneadh riaracháin críochnaitheach sna cásanna dá dtagraítear i bpointí (c), (d) agus (f) de mhír 1, nó sa chás dá dtagraítear i bpointe (e) de mhír 1, déanfaidh an t-údarás conarthach oibreoir eacnamaíoch a eisiamh ar bhonn réamhaicmiú dlí iompair dá dtagraítear sna pointí sin, ag féachaint d'fhíorais sheanbhunaithe nó do thorthaí eile atá i moladh an phainéil dá dtagraítear in Airteagal 108. Ní dhéantar réamhbhreithiúnas leis an réamhaicmiú dá dtagraítear sa chéad fhomhír ar an measúnú ar iompar an oibreora eacnamaíoch lena mbaineann a dhéanann údaráis inniúla na mBallstát faoin dlí náisiúnta. Déanfaidh an t-údarás conarthach athbhreithniú ar a chinneadh an t-oibreoir eacnamaíoch a eisiamh agus/nó pionós airgeadais a fhorchur air gan mhoill tar éis an fhógra maidir le breithiúnas críochnaitheach nó cinneadh riaracháin críochnaitheach. I gcásanna nach leagtar síos tréimhse an eisiaimh sa bhreithiúnas críochnaitheach ná sa chinneadh riaracháin críochnaitheach, sonróidh an t-údarás conarthach an tréimhse sin ar bhonn fíoras agus cinntí seanbhunaithe agus ag féachaint don mholadh ón bpainéal dá dtagraítear in Airteagal 108. I gcás ina suítear le breithiúnas críochnaitheach nó le cinneadh riaracháin críochnaitheach den sórt sin nach bhfuil an t-oibreoir eacnamaíoch ciontach san iompar atá faoi réir réamhaicmiú dlí, agus gur ar an mbonn sin a eisíodh é, déanfaidh an t-údarás conarthach, gan mhoill, deireadh a chur leis an eisiamh sin agus/nó, de réir mar is iomchuí, aon phionós airgeadais a forchuireadh a aisíoc. Féadfar an méid seo a leanas a bheith san áireamh, go háirithe, sna fíorais agus sna torthaí dá dtagraítear sa chéad fhomhír: (a) fíorais a suíodh i gcomhthéacs imscrúduithe nó iniúchtaí arna ndéanamh ag an gCúirt Iniúchóirí, OLAF nó iniúchadh inmheánach, nó aon seiceáil, iniúchóireacht nó rialú eile arna dhéanamh nó arna déanamh faoi fhreagracht an oifigigh údarúcháin; (b) cinntí riaracháin neamhchríochnaitheacha a bhféadfaidh bearta araíonachta a ghlac an comhlacht maoirseachta inniúil atá freagrach as fíorú a dhéanamh ar chur i bhfeidhm chaighdeáin na heitice gairmiúla a bheith san áireamh; (c) cinntí ó BCE, ó BEI, ón gCiste Eorpach Infheistíochta nó ó eagraíochtaí idirnáisiúnta; (d) cinntí ón gCoimisiún maidir le rialacha iomaíochta an Aontais a shárú nó ó údarás inniúil náisiúnta maidir le dlí iomaíochta Aontais nó dlí iomaíochta náisiúnta a shárú. 3. Aon chinneadh de chuid an údaráis chonarthaigh a dhéanfar faoi Airteagal 106 go hAirteagal 108 nó, i gcás inarb infheidhme, aon mholadh ón bpainéal dá dtagraítear in Airteagal 108, déanfar iad i gcomhréir le prionsabal na comhréireachta, agus aird á tabhairt go háirithe ar thromchúis an cháis, lena n-áirítear an tionchar ar leasanna airgeadais nó ar íomhá airgeadais an Aontais, ar an méid ama a d'imigh thart ó rinneadh an t-iompar ábhartha, ar ré an iompair agus ar atarlú an iompair, ar rún a bheith ann i dtaobh na faillí nó ar mhéid na faillí, ar an méid teoranta a bhí i gceist maidir le pointe (b) de mhír 1 den Airteagal seo nó aon imthosca maolaitheacha eile, amhail an méid a chomhoibrigh an t-oibreoir eacnamaíoch i dtaca leis an údarás ábhartha inniúil agus a rannchuidiú leis an imscrúdú mar a aithneoidh an t-údarás conarthach é, nó ar staid an eisiaimh a nochtadh tríd an dearbhú dá dtagraítear i mír 10 den Airteagal seo. 4. Déanfaidh an t-údarás conarthach an t-oibreoir eacnamaíoch a eisiamh i gcás ina mbeidh duine i gceann de na staideanna dá dtagraítear i bpointe (c) go pointe (f) de mhír 1, ar duine é atá ina chomhalta de chomhlacht riaracháin, bainistíochta nó maoirseachta an oibreora eacnamaíoch sin nó a bhfuil cumhachtaí ionadaíochta, cinnteoireachta nó rialaithe aige maidir leis an oibreoir eacnamaíoch sin. Déanfaidh an t-údarás conarthach an t-oibreoir eacnamaíoch a eisiamh freisin i gcás ina mbeidh duine nádúrtha nó dlítheanach a ghlacann dliteanas neamhtheoranta i leith fhiacha an oibreora eacnamaíoch sin i gceann amháin nó níos mó de na staideanna dá dtagraítear i bpointe (a) nó i bpointe (b) de mhír 1. 5. I gcás ina gcuirfear an buiséad chun feidhme trí bhainistíocht indíreach le tríú tíortha, féadfaidh an Coimisiún, ag féachaint, i gcás inarb infheidhme, don mholadh ón bpainéal dá dtagraítear in Airteagal 108, cinneadh eisiaimh a dhéanamh nó pionós airgeadais a fhorchur faoi na coinníollacha a leagtar amach san Airteagal sin, má mhainníonn an tríú tír é sin a dhéanamh, arbh é cúram na tíre sin é a dhéanamh de bhun phointe (c) d'Airteagal 58(1). Ní bheidh aon tionchar aige sin ar an bhfreagracht, faoi Airteagal 60(3), atá ar an tríú tír neamhrialtachtaí agus an chalaois a chosc, a bhrath, a cheartú agus a chur in iúl, nó cinneadh eisiaimh a dhéanamh nó pionóis airgeadais a fhorchur. 6. Sna cásanna dá dtagraítear i mír 2 den Airteagal seo, féadfaidh an t-údarás conarthach oibreoir eacnamaíoch a eisiamh go sealadach gan moladh an phainéil dá dtagraítear in Airteagal 108 roimh ré, i gcás ina mbeadh bagairt thromchúiseach, láithreach ann ar leasanna airgeadais an Aontais dá mbeadh an t-oibreoir eacnamaíoch lena mbaineann rannpháirteach i nós imeachta soláthair. I gcásanna den sórt sin, tarchuirfidh an t-údarás conarthach an cás láithreach chuig an bpainéal agus déanfaidh sé cinneadh deiridh tráth nach déanaí ná 14 lá tar éis an moladh ón bpainéal a fháil 7. Ní dhéanfaidh an t-údarás conarthach, ag féachaint, i gcás inarb infheidhme, don mholadh ón bpainéal dá dtagraítear in Airteagal 108, oibreoir eacnamaíoch a eisiamh ó bheith rannpháirteach i nós imeachta soláthair más rud é: (a) go bhfuil bearta feabhais déanta ag an oibreoir eacnamaíoch a shonraítear i mír 8 den Airteagal seo, a léiríonn, ar an gcaoi sin, a iontaofacht. Ní bheidh feidhm ag an bpointe sin sa chás dá dtagraítear i bpointe (d) de mhír 1 den Airteagal seo; (b) go bhfuil sé fíor-riachtanach chun leanúnachas na seirbhíse a áirithiú, ar feadh ré teoranta agus go dtí go nglacfar na bearta feabhais a shonraítear i mír 8 den Airteagal seo; (c) go mbeadh eisiamh den sórt sin díréireach ar bhonn na gcritéar dá dtagraítear i mír 3 den Airteagal seo. Ina theannta sin, ní bheidh feidhm ag pointe (a) de mhír 1 den Airteagal seo i gcás ina gceannaítear soláthairtí faoi théarmaí fíorthairbheacha ó sholáthróir a bhfuil a ghníomhaíochtaí gnó á bhfoirceannadh go cinntitheach aige ná ó na leachtaitheoirí i nós imeachta féimheachta, i gcás socrú le creidiúnaithe, nó i gcás nós imeachta comhchosúil faoin dlí náisiúnta. I gcásanna an neamheisiaimh dá dtagraítear sa chéad fhomhír agus sa dara fomhír den mhír seo, sonróidh an t-údarás conarthach na cúiseanna nár eisiadh an t-oibreoir eacnamaíoch agus déanfaidh sé na cúiseanna atá leis sin a chur in iúl don phainéal dá dtagraítear in Airteagal 108. 8. Maidir leis na bearta dá dtagraítear i mír 7 lena réiteofar an staid eisiaimh, féadfar a áireamh iontu go háirithe: (a) bearta chun tionscnaimh na staideanna sin is cúis le heisiamh a shainaithint agus bearta nithiúla teicniúla, eagrúcháin agus pearsanra laistigh den réimse ábhartha gnó, ar réimse de chuid an oibreora eacnamaíoch é, atá iomchuí chun an t-iompar a cheartú agus chun cosc a chur ar a atarlú; (b) cruthúnas go bhfuil an t-oibreoir eacnamaíoch tar éis bearta a dhéanamh chun an damáiste nó an díobháil a rinneadh do leasanna airgeadais an Aontais, de bharr na bhfiricí bunúsacha ba chúis leis an staid eisiamh, a chúiteamh nó a cheartú; (c) cruthúnas gur íoc an t-oibreoir eacnamaíoch aon fhíneáil a ghearr an t-údarás inniúil nó aon chánacha nó ranníocaíochtaí slándála sóisialta dá dtagraítear i bpointe (b) de mhír 1 nó gur áirithigh sé gur íocadh an méid sin uile. 9. Déanfaidh an t-údarás conarthach, ag féachaint, i gcás inarb infheidhme, don mholadh athbhreithnithe ón bpainéal dá dtagraítear in Airteagal 108, gan mhoill, athbhreithniú ar a chinneadh oibreoir eacnamaíoch a eisiamh ex officio nó arna iarraidh sin don oibreoir eacnamaíoch sin, i gcás ina ndearna sé sin bearta feabhais ar leor iad chun a iontaofacht a léiriú, nó má sholáthair sé gnéithe nua lena léirítear nach ann don staid eisiaimh dá dtagraítear I mír 1 den Airteagal seo a thuilleadh. 10. Dearbhóidh iarrthóir nó tairgeoir ag an am a thíolacfar an t-iarratas ar pháirt a ghlacadh nó ar an tairiscint a chur isteach, an bhfuil sé i gceann de na staideanna dá dtagraítear i mír 1 den Airteagal seo nó in Airteagal 107(1), agus, i gcás inarb infheidhme, an ndearna sé aon bhearta réitigh dá dtagraítear i bpointe (a) de mhír 7 den Airteagal seo. Soláthróidh an t-iarrthóir nó an tairgeoir, i gcás inarb iomchuí, an dearbhú céanna agus é sínithe ag eintiteas a bhfuil sé beartaithe ag an iarrthóir nó an tairgeoir brath ar a chumas. Féadfaidh an t-údarás conarthach, áfach, na ceanglais sin a tharscaoileadh i gcás conarthaí ar luach an-íseal a shaineofar sna gníomhartha tarmligthe arna nglacadh de bhun Airteagal 210. 11. Déanfaidh an t-iarrthóir, an tairgeoir, mar aon leis an eintiteas a bhfuil sé beartaithe ag an iarrthóir nó an tairgeoir brath ar a chumas an méid seo a leanas a sholáthar arna iarraidh sin tráth ar bith don údarás conarthach agus i gcás inar gá sin chun a áirithiú go seolfar an nós imeachta mar is cuí: (a) fianaise iomchuí nach bhfuil an t-iarrthóir, an tairgeoir ná an t-eintiteas i gceann de na staideanna eisiaimh dá dtagraítear i mír 1; (b) faisnéis faoi dhaoine atá ina gcomhaltaí de chomhlacht riaracháin, bainistíochta nó maoirseachta an iarrthóra, an tairgeora nó an eintitis, nó ag a bhfuil cumhachtaí ionadaíochta, cinnteoireachta nó rialaithe maidir leis an iarrthóir, leis an tairgeoir nó leis an eintiteas sin agus fianaise iomchuí nach bhfuil duine amháin nó níos mó de na daoine sin i gceann de na staideanna eisiaimh dá dtagraítear i bpointe (c) go pointe (f) de mhír 1; (c) fianaise iomchuí nach bhfuil duine nádúrtha nó dlítheanach a ghlacann dliteanas neamhtheoranta i leith fiacha an iarrthóra, an tairgeora nó an eintitis sin i staid eisiaimh dá dtagraítear i bpointe (a) nó i bpointe (b) de mhír 1. 12. Féadfaidh an t-údarás conarthach mír 1 go mír 11 a chur i bhfeidhm maidir le fochonraitheoir. I gcás den sórt sin, cuirfidh an t-údarás conarthach de cheangal go ndéanfaidh iarrthóir nó tairgeoir fochonraitheoir nó eintiteas a bhfuil sé beartaithe ag an iarrthóir nó an tairgeoir brath ar a chumas agus atá i staid eisiaimh a ionadú. 13. Chun éifeacht dhíspreagthach a áirithiú, féadfaidh an t-údarás conarthach, ag féachaint, i gcás inarb infheidhme, don mholadh ón bpainéal dá dtagraítear in Airteagal 108, pionós airgeadais a fhorchur ar oibreoir eacnamaíoch a rinne iarracht rochtain a fháil ar chistí an Aontais trí pháirt a ghlacadh nó trí iarraidh a dhéanamh páirt a ghlacadh i nós imeachta soláthair, agus é i gceann de na staideanna eisiaimh seo a leanas, gan an staid sin a dhearbhú i gcomhréir le mír 10 den Airteagal seo: (a) i ndáil leis na staideanna sin dá dtagraítear i bpointí (c), (d), (e) agus (f) de mhír 1 den Airteagal seo, mar rogha malartach ar chinneadh an t-oibreoir eacnamaíoch a eisiamh, i gcás ina mbeadh an t-eisiamh sin díréireach ar bhonn na gcritéar dá dtagraítear i mír 3 den Airteagal seo; (b) maidir leis na staideanna dá dtagraítear i bpointí (c), (d) agus (e) de mhír 1 den Airteagal seo, de bhreis ar eisiamh a bheadh riachtanach chun leasanna airgeadais an Aontais a chosaint, i gcás inar léirigh an t-oibreoir eacnamaíoch iompar córasach, atarlaitheach agus é mar aidhm aige cistí de chuid an Aontais a fháil go míchuí. Idir 2 % agus 10 % de luach iomlán an chonartha a bheidh i méid an phionóis airgeadais. 14. Ní mhairfidh ré an eisiaimh níos mó ná aon cheann de na tréimhsí seo a leanas: (a) an ré, más ann di, a leagfar síos sa bhreithiúnas deiridh nó sa chinneadh riaracháin críochnaitheach de chuid Ballstáit; (b) cúig bliana do na cásanna dá dtagraítear i bpointe (d) de mhír 1; (c) trí bliana do na cásanna dá dtagraítear i bpointí (c), (e) agus (f) de mhír 1. Déanfar oibreoir eacnamaíoch a eisiamh má tá sé i gceann de na staideanna dá dtagraítear i bpointe (a) agus i bpointe (b) de mhír 1. 15. Cúig bliana a bheidh sa tréimhse teorann chun oibreoir eacnamaíoch a eisiamh agus/nó pionóis airgeadais a fhorchur air, agus ríomhfar í ó aon cheann de na dátaí seo a leanas: (a) an dáta a ndéanfar an t-iompar is cúis leis an eisiamh nó, i gcás gníomhartha leanúnacha nó gníomhartha a tharlaíonn arís agus arís eile, an dáta ar a stopfar an t-iompar, sna cásanna dá dtagraítear i bpointí (b), (c), (d) agus (e) de mhír 1 den Airteagal seo; (b) dáta an bhreithiúnais deiridh a dhéanfaidh dlínse náisiúnta nó dáta an chinnidh riaracháin chríochnaithigh sna cásanna dá dtagraítear i bpointí (b), (c) agus (d) de mhír 1 den Airteagal seo. Brisfear an tréimhse teorann le gníomh ón gCoimisiún, ó OLAF, ón bpainéal dá dtagraítear in Airteagal 108 nó ó aon eintiteas a bhfuil baint aige le cur chun feidhme an bhuiséid, a dtabharfar fógra faoi don oibreoir eacnamaíoch agus a bhainfidh le himscrúduithe nó le himeachtaí breithiúnacha. Cuirfear tús le tréimhse teorann nua an lá tar éis an idirbhriste. Chun críocha phointe (f) de mhír 1 den Airteagal seo, beidh feidhm ag an tréimhse teorann chun oibreoir eacnamaíoch a eisiamh agus/nó chun pionóis airgeadais a fhorchur air dá bhforáiltear in Airteagal 3 de Rialachán (CE, Euratom) Uimh. 2988/95. I gcás ina dtiocfaidh iompar an oibreora eacnamaíoch faoi roinnt foras éagsúil a liostaítear i mír 1 den Airteagal seo, is í an tréimhse teorann don fhoras is tromchúisí de na forais sin a mbeidh feidhm aige. 16. D'fhonn éifeacht dhíspreagthach an eisiaimh agus/nó an phionóis airgeadais a atreisiú, i gcás inar gá sin, déanfaidh an Coimisiún, faoi réir chinneadh an údaráis chonarthaigh, an fhaisnéis seo a leanas a bhaineann leis an eisiaimh agus, i gcás inarb infheidhme, an pionós airgeadais do na cásanna dá dtagraítear i bpointí (c), (d), (e) agus (f) de mhír 1 den Airteagal seo a fhoilsiú ar a láithreán idirlín: (a) ainm an oibreora eacnamaíoch lena mbaineann; (b) an staid eisiaimh trí thagairt do mhír 1 den Airteagal seo; (c) tréimhse an eisiaimh agus/nó méid an phionóis airgeadais. I gcás ina ndearnadh an cinneadh maidir leis an eisiamh agus/nó maidir leis an bpionós airgeadais, ar bhonn réamhaicmiú amhail dá dtagraítear i mír 2 den Airteagal seo, cuirfear in iúl san fhoilsiú nach bhfuil aon bhreithiúnas críochnaitheach ann nó, i gcás inarb infheidhme, nach bhfuil aon chinneadh riaracháin críochnaitheach ann. Sna cásanna sin, déanfar faisnéis faoi aon achomhairc, faoi stádas agus torthaí na n-athchomharc sin, mar aon le cinneadh athbhreithnithe ar bith de chuid an údaráis chonarthaigh, a fhoilsiú gan mhoill. I gcás inar forchuireadh pionós airgeadais, sonrófar san fhoilsiú freisin ar íocadh an pionós sin. Déanfaidh an t-údarás conarthach an cinneadh an fhaisnéis a fhoilsiú tar éis an bhreithiúnais chríochnaithigh ábhartha nó, i gcás inarb infheidhme, tar éis an chinnidh riaracháin chríochnaithigh, nó tar éis an mholta ón bpainéal dá dtagraítear in Airteagal 108, de réir mar a bheidh. Beidh éifeacht ag an gcinneadh sin trí mhí tar éis fógra a thabhairt ina leith don oibreoir eacnamaíoch. An fhaisnéis a fhoilseofar, bainfear í a luaithe a bheidh deireadh leis an eisiamh. I gcás pionós airgeadais, bainfear an foilsiú sé mhí tar éis an pionós sin a bheith íoctha. I gcomhréir le Rialachán (CE) Uimh. 45/2001, sa mhéid a bhaineann le sonraí pearsanta, cuirfidh an páirtí conarthach an t-oibreoir eacnamaíoch ar an eolas i ndáil lena chearta faoi na rialacha is infheidhme maidir le cosaint sonraí agus i ndáil leis na nósanna imeachta a bheidh ar fáil maidir leis na cearta sin a fheidhmiú. 17. Ní fhoilseofar an fhaisnéis dá dtagraítear i mír 16 den Airteagal seo in aon cheann de na himthosca seo a leanas: (a) i gcás inar gá an rúndacht a bhaineann le himscrúdú nó a bhaineann le nósanna imeachta breithiúnacha náisiúnta a chaomhnú; (b) i gcás ina ndéanfaí damáiste díréireach, leis an bhfoilsiú, don oibreoir eacnamaíoch lena mbaineann nó go mbeadh an foilsiú díréireach ar bhealach eile, bunaithe ar chritéir na comhréireachta a leagtar amach i mír 3 den Airteagal seo agus do mhéid an phionóis airgeadais; (c) i gcás ina mbeidh duine nádúrtha i gceist, mura mbeidh bonn cirt eisceachtúil ann na sonraí pearsanta a fhoilsiú, inter alia, de bharr thromchúis an iompair nó de bharr a thionchair ar leasanna airgeadais an Aontais. I gcásanna den sórt sin, déanfar an ceart chun príobháideachta agus na cearta eile dá bhforáiltear i Rialachán (CE) Uimh. 45/2001 a chur san áireamh go cuí. 18. Tabharfar an chumhacht don Choimisiún gníomhartha tarmligthe a ghlacadh i gcomhréir le hAirteagal 210 i dtaobh rialacha mionsonraithe maidir le hinneachar an dearbhaithe dá dtagraítear i mír 10 den Airteagal seo, maidir leis an bhfianaise dá dtagraítear i bpointe (a) de mhír 11 den Airteagal seo, nach bhfuil oibreoir eacnamaíoch i gceann de na staideanna eisiaimh, lena n-áirítear trí thagairt a dhéanamh don Doiciméad Aonair Eorpach maidir le Soláthar amhail dá bhforáiltear in Airteagal 59(2) de Threoir 2014/24/AE, agus maidir leis na staideanna ina bhféadfaidh nó nach bhféadfaidh an t-údarás conarthach a chur de cheangal go dtíolacfar an dearbhú sin nó an fhianaise sin. (9) IO C 316, 27.11.1995, lch. 48." (10) IO C 195, 25.6.1997, lch. 1." (11) Cinneadh Réime 2003/568/CGB an 22 Iúil 2003 ón gComhairle maidir le héilliú a chomhrac san earnáil phríobháideach (IO L 192, 31.7.2003, lch. 54)." (12) Cinneadh Réime 2008/841/CGB ón gComhairle an 24 Deireadh Fómhair 2008 maidir leis an gcomhrac i gcoinne na coireachta eagraithe (IO L 300, 11.11.2008, lch. 42)." (13) Treoir 2005/60/CE ó Pharlaimint na hEorpa agus ón gComhairle an 26 Deireadh Fómhair 2005 maidir le cosc a chur le húsáid an chórais airgeadais chun críocha sciúrtha airgid agus maoiniú sceimhlitheoireachta (IO L 309, 25.11.2005, lch. 15)." (14) Cinneadh Réime 2002/475/CGB ón gComhairle an 13 Meitheamh 2002 maidir leis an sceimhlitheoireacht a chomhrac (IO L 164, 22.6.2002, lch. 3)." (15) Treoir 2011/36/AE ó Pharlaimint na hEorpa agus ón gComhairle an 5 Aibreán 2011 maidir le gáinneáil ar dhaoine a chosc agus a chomhrac agus na híospartaigh atá thíos léi a chosaint, agus a ghlacann ionad Chinneadh Réime 2002/629/CGB ón gComhairle (IO L 101, 15.4.2011, lch. 1)." (16) Rialachán (CE, Euratom) Uimh. 2988/95 ón gComhairle an 18 Nollaig 1995 maidir le leasanna airgeadais na gComhphobal Eorpach a chosaint (IO L 312, 23.12.1995, lch. 1).”"